b'\n_START_ARTICLE_\nOnigiri\n_START_PARAGRAPH_\nOnigiri (jap. \xe3\x81\x8a\xe3\x81\xab\xe3\x81\x8e\xe3\x82\x8a) tai omusubi (jap. \xe3\x81\x8a\xe3\x82\x80\xe3\x81\x99\xe3\x81\xb3) on japanilainen, riisist\xc3\xa4 tehty v\xc3\xa4lipala, joka on tavallisesti kolmion tai soikion muotoinen ja nori-merilev\xc3\xa4ll\xc3\xa4 ymp\xc3\xa4r\xc3\xb6ity. Onigiri on yksi suosituimmista v\xc3\xa4lipaloista Japanissa, ja sen eri muunnoksia myyd\xc3\xa4\xc3\xa4nkin useimmissa kaupoissa._NEWLINE_Onigirin yksinkertaisin muoto sis\xc3\xa4lt\xc3\xa4\xc3\xa4 pelkk\xc3\xa4\xc3\xa4 suolattua riisi\xc3\xa4 (shiomusubi), mutta siin\xc3\xa4 voidaan k\xc3\xa4ytt\xc3\xa4\xc3\xa4 lukuisia erilaisia t\xc3\xa4ytteit\xc3\xa4: usein umeboshia, suolattua lohta, kanaa, tonnikalaa ja majoneesia, m\xc3\xa4ti\xc3\xa4 (tarako ja mentaiko), soijakastikkeella maustettua katsuobushia, konbu-merilev\xc3\xa4\xc3\xa4, tsukemono-pikkelsej\xc3\xa4 tai jopa juustoa. My\xc3\xb6s riisi\xc3\xa4 voidaan maustaa eri tavoin. Yleinen variantti on azukipavuilla punaiseksi v\xc3\xa4rj\xc3\xa4tty sekihan, ruskea riisi (genmai) ja erilaisia jyvi\xc3\xa4 sis\xc3\xa4lt\xc3\xa4v\xc3\xa4 riisi (zakkokumai). Riisiin voidaan sekoittaa my\xc3\xb6s muun muassa wakame-merilev\xc3\xa4\xc3\xa4, pieni\xc3\xa4 shirasu-kaloja, shiso-yrtti\xc3\xa4 ja niin edelleen._NEWLINE_Onigirein\xc3\xa4 pidettyjen riisipallojen j\xc3\xa4\xc3\xa4nteit\xc3\xa4 on l\xc3\xb6ydetty jo Yayoi-kaudelta ajanlaskun alun tienoilta, mutta nykyisen kolmiomaisen muotonsa merilev\xc3\xa4k\xc3\xa4\xc3\xa4reineen ruoka sai Edo-kaudella. Onigiri on Japanissa lohturuokaa, jota sy\xc3\xb6d\xc3\xa4\xc3\xa4n usein lounaaksi, piknikeill\xc3\xa4 ja tapahtumissa. Ruoan nimi tuo mielleyhtymi\xc3\xa4 l\xc3\xa4heisyyteen ja ihmisten v\xc3\xa4lisiin yhteyksiin: nigiru tarkoittaa \xe2\x80\x99tarttua\xe2\x80\x99, musubu \xe2\x80\x99sitoa yhteen\xe2\x80\x99, \xe2\x80\x99yhdist\xc3\xa4\xc3\xa4\xe2\x80\x99._NEWLINE_Onigireit\xc3\xa4 valmistetaan usein kotona lounaaksi, mutta niit\xc3\xa4 voi ostaa my\xc3\xb6s kaikista ruokakaupoista. Kaupoissa myyt\xc3\xa4v\xc3\xa4t onigirit on pakattu niin, ett\xc3\xa4 merilev\xc3\xa4 ei koske riisiin ennen pakkauksen avaamista ja s\xc3\xa4ilyy siten rapeana. Suolan ansiosta onigiri s\xc3\xa4ilyy j\xc3\xa4\xc3\xa4kaapin ulkopuolella sy\xc3\xb6m\xc3\xa4kelpoisena jopa kuusi tuntia, umeboshilla maustettuna kahdeksan tuntia.'